Tok xbanataj yan ronojel reꞌ,
jariꞌ xril rukꞌijul jun quinimakꞌij ri israelitas,
romariꞌ ri Jesús xbe-e pa tinamit Jerusalem.
Chiriꞌ pa tinamit Jerusalem,
chunakaj apu ri puerta rubinan Quichin Ovejas,
cꞌo jun atinibel,
y cꞌo voꞌoꞌ galeras banon chuchiꞌ.
Pa quichꞌabel ri israelitas,
Betesda rubiꞌ ri lugar riꞌ.
Chupan ri galeras,
eqꞌuiy yeyavej ecotzꞌol.
Cꞌo man yetzuꞌun ta,
cꞌo man utz ta cakan,
cꞌo caminak quikꞌa-cakan,
y conojel rijeꞌ coyoꞌen chi nisilon-pe ri yaꞌ.
Roma ri yaꞌ reꞌ cꞌo kꞌij nusilos-ka roma jun ángel ri nipe chicaj,
y ri naꞌey chique ri yeyavej ri nika-ka chupan ri yaꞌ tok nisilos can,
nicꞌachoj riqꞌuin xa achique na yabil.
Y chiriꞌ cꞌo cꞌa jun achi ri ja treinta y ocho junaꞌ tiyavej.
Tok ri Jesús xutzꞌet chi cotzꞌol chiriꞌ,
y xretemaj chi cꞌo chic chi junaꞌ tiyavej,
quireꞌ xucꞌutuj che:
¿Najoꞌ yacꞌachoj?
xchaꞌ.
Quireꞌ cꞌa xuꞌij ri niyavej che ri Jesús:
Ajaf,
tok nusilos-ka ri yaꞌ,
man jun nibano favor chuve richin yiruya-ka ri pa yaꞌ.
Cꞌa ja oc nintij nukꞌij yiꞌe-apu,
ja yan riꞌ nika-ka jun naꞌey chinuvech,
xchaꞌ.
Jacꞌa ri Jesús xuꞌij che:
Cacataj,
tacꞌolo-e la avaroꞌel y cabin,
xchaꞌ.
Ja hora riꞌ xcꞌachoj ri achi niyavej.
Xucꞌol cꞌa e ri ruvaroꞌel y ja xbin.
Pero ri kꞌij riꞌ sábado,
kꞌij richin uxlanen.
Romariꞌ ri achiꞌaꞌ israelitas cꞌo quikꞌij xquiꞌij che ri achi xcꞌachojrises:
Vacami sábado,
kꞌij richin uxlanen,
man jubaꞌ utz chuvech ru-ley ri Dios chi rat (acꞌuan,
avucꞌaꞌn) la avaroꞌel.
Jacꞌa rijaꞌ xuꞌij chique:
Ja ri xcꞌachojrisan vichin quireꞌ xuꞌij chuve:
Tacꞌolo-e la avaroꞌel y cabin,
xchaꞌ chuve.
Y ri achiꞌaꞌ xquicꞌutuj che:
¿Achique x-in chave chi tacꞌoloꞌ la avaroꞌel y cabin?
Pero ri achi xcꞌachojrises man reteman ta achique x-in quiriꞌ che,
roma ri Jesús xa xukꞌokꞌola-riꞌ chiquicojol ri vinak xel-pe chiriꞌ.
Cꞌate jubaꞌ chiriꞌ,
ri Jesús xril ri achi pa racho ri Dios,
y xuꞌij che:
Rat vacami xacꞌachoj riqꞌuin ri ayabil;
man taꞌan chic mac,
richin quiriꞌ man tipe más cꞌayef pan acꞌaslen,
xchaꞌ che.
Xtzolij cꞌa e ri achi,
xberuyaꞌ rutzijol chique ri achiꞌaꞌ israelitas cꞌo quikꞌij chi ja ri Jesús ri xcꞌachojrisan richin.